इस प्रकरण से नया मोड़। जंक्शन आने पर लाश लेने माँ आयी और तमाम लोग। अधेड़ उम्र की खद्दरपोश माँ। रोती हुई माँ ने सोमा को भ्रमवश वीरेश्वर की पत्नी समझ लिया। एक टूटे दिल की कराह उसके कन्धे पर फूट पड़ी 'मेरी बहू मेरी बेटी...।' सोमा सकते में आ गयी। परिस्थिति का यह मोड़ सम्भावना से भी परे। अकल्पित मोड़। शहीद की माँ की ऐतिहासिक भूमिका में सोमा ने भी विधवा बहू की ऐतिहासिक भूमिका पूरी की। वीरेश्वर की माँ शोभा देवी को सोमा ने सुना-समझा और डॉक्टर मोहन सामन्त ने। मोहन अर्थात् मुन्नू। सोमा की मुश्किल का कथा विस्तार-सामन्त सोमा का मौन मुखर संग्राम। शोभा को समझाकर सोमा वहाँ से छूटी, साथ में सामन्त। बरेली से सामन्त ने सोमा को गाड़ी पकड़वा दी और एक माह बाद अपने वचन को दुहराया। सोमा दिल्ली अपनी सहेली के पास आ गयी।